b"\n_START_ARTICLE_\nEspai hist\xc3\xb2ric Quatre Camins\n_START_SECTION_\nDescripci\xc3\xb3\n_START_PARAGRAPH_\nEn aquest indret hi ha una creu de pedra de secci\xc3\xb3 quadrada que t\xc3\xa9 una base circular i un peu tamb\xc3\xa9 de secci\xc3\xb3 quadrada en el qual hi ha decoraci\xc3\xb3 vegetal (dues branques diferents entrella\xc3\xa7ades) i dues fletxes creuades.\n_START_SECTION_\nHist\xc3\xb2ria\n_START_PARAGRAPH_\nL'espai hist\xc3\xb2ric dels Quatre camins va ser un dels escenaris clau de la batalla durant les primeres setmanes en qu\xc3\xa8 s'esdevingu\xc3\xa9. Al voltant de l'indret anomenat Quatre Camins les unitats republicanes i franquistes es van disputar el control d'aquest nucli de comunicacions i, de retruc, el control del nucli urb\xc3\xa0 de Vilalba dels Arcs._NEWLINE_Els combats m\xc3\xa9s importants van tenir lloc entre el 26 de juliol i el 20 d'agost de 1938, quan durant prop d'un mes ambd\xc3\xb3s ex\xc3\xa8rcits es van disputar el control d'aquesta zona i de la poblaci\xc3\xb3 que es troba a poc m\xc3\xa9s de dos quil\xc3\xb2metres. Finalment, l'ofensiva franquista sobre el v\xc3\xa8rtex Gaeta, iniciada el 19 d'agost, va aconseguir allunyar el front d'aquest sector durant la resta de la batalla._NEWLINE_El pas del temps i la transformaci\xc3\xb3 de la zona ha fet impossible la conservaci\xc3\xb3 de qualsevol vestigi original de l'\xc3\xa8poca, per\xc3\xb2 el 1968, per iniciativa de la Germandat del Ter\xc3\xa7 de Nostra Senyora de Montserrat, la unitat que va defensar aquella posici\xc3\xb3 amb un elevat cost hum\xc3\xa0, se va construir, sobre la petita cota que domina aquest punt, un monument en record a tots els combatents del Ter\xc3\xa7 que hi van perdre la vida.\n_START_SECTION_\nValors patrimonials\n_START_PARAGRAPH_\nAquest espai, com ja s'ha assenyalat, no conserva cap vestigi de la pr\xc3\xb2pia batalla, per\xc3\xb2 si un dels monuments que els vencedors van erigir a diferents punts del territori per commemorar la seva vict\xc3\xb2ria._NEWLINE_Els impulsors de la construcci\xc3\xb3 d'aquest monument foren els veterans i familiars del Ter\xc3\xa7 de Montserrat que formaven part de l'\xc3\xbanica unitat catalana de l'ex\xc3\xa8rcit franquista que va veure durant el 19 d'agost de 1938 les seves forces anorreades en els combats que es van desenvolupar a les proximitats dels Quatre Camins."